วันแรกของการใช้สิทธิ์บัตรสวัสดิการแห่งรัฐรอบใหม่ เป็นไปอย่างราบรื่น มีผู้ใช้สิทธิ์แล้วกว่า 1.9 ล้านราย มูลค่ากว่า 519 ล้านบาท
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า การใช้สิทธิโครงการลงทะเบียนเพื่อสวัสดิการแห่งรัฐ ปี 2566 ผ่านบัตรประจำตัวประชาชนในวันแรก เป็นไปอย่างราบรื่น มูลค่าการใช้สิทธิ ช่วงครึ่งวันแรก (เวลา 12.00 น.) มีจำนวนกว่า 519 ล้านบาท จากผู้ใช้สิทธิกว่า 1.9 ล้านราย ส่วนใหญ่เป็นการใช้สิทธิในวงเงินค่าซื้อสินค้าอุปโภคบริโภคที่จำเป็นจากร้านธงฟ้า อย่างไรก็ตาม เนื่องจากเป็นครั้งแรกที่มีการใช้สิทธิสวัสดิการแห่งรัฐผ่านบัตรประจำตัวประชาชน ประกอบกับเป็นวันหยุดเสาร์ - อาทิตย์ กระทรวงการคลัง ได้เปิดให้บริการศูนย์ลูกค้าสัมพันธ์บัตรสวัสดิการแห่งรัฐ (Call Center) ในช่วงวันที่ 1 – 2 เมษายน นี้ เพื่ออำนวยความสะดวกให้กับประชาชน กรณีผู้มีข้อสงสัยสามารถติดต่อ Call Center โทร. 02 109 2345นอกจากนี้ สำหรับผู้ประกอบการร้านธงฟ้า ขอให้เตรียมความพร้อมของอุปกรณ์เครื่องรับชำระเงินอิเล็กทรอนิกส์ (EDC) และปรับปรุงแอปพลิเคชัน “ถุงเงิน” ให้เป็นรุ่น (version) ปัจจุบันเพื่อรองรับการชำระค่าสินค้าและบริการผ่านบัตรประจำตัวประชาชนของผู้ใช้สิทธิฯ หากพบปัญหาในการปรับปรุงระบบให้เป็น version ปัจจุบัน รวมถึงหากมีข้อสงสัยสามารถติดต่อศูนย์บริการข้อมูลแก้ไขปัญหาร้านค้า (Merchant Call Center) โทร 02 111 1111 กด 2 ได้ตลอด 24 ชั่วโมง